2020. február 29-én vált hivatalossá, hogy a RÚV által megrendezett nemzeti döntőt, a Söngvakeppnint a Daði og Gagnamagnið nyerte meg, így őket választották az ország képviseletére a 2020-as Eurovíziós Dalfesztiválon. Március 18-án az Európai Műsorsugárzók Uniója bejelentette, hogy 2020-ban nem tudják megrendezni a versenyt a COVID–19-koronavírus-világjárvány miatt. Az izlandi műsorsugárzó jóvoltából az együttes lehetőséget kapott az ország képviseletére a következő évben egy új versenydallal. 2021. február 24-én vált hivatalossá a dal címe, míg a versenydalt március 13-án mutatták be a előbb a Straumar című zenei műsorban, majd dalfesztivál hivatalos YouTube-csatornáján.